Aubert
Store norske leksikon,Historie,Historiske hjelpevitenskaper,Slektsforskning og genealogi,Norske slekter
d'Aubert, dansk-norsk adelsslekt som stammer fra Lorraine, hvor Jean Aubert, kjøpmann i Thionville, ble adlet i Lothringen 1612. Slekten kom til Danmark med hans sønnesønns sønnesønn, generalmajor François Jacques Xavier Aubert (1726–93), som ble naturalisert som dansk adelsmann 1776. To linjer av slekten stammer fra hans sønner generalmajor Benoni d'Aubert (1768–1832) og generalkrigskommissær, generalmajor, kammerherre Jacques Aubert (1769–1844).
Benoni d'Aubert var far til ingeniørkaptein Frantz Henrik d'Aubert (1797–1842), armeintendant Henrik Arnold Thaulow Aubert (1798–1863), professor Ludvig Cæsar Martin Aubert (1807–87), matematikeren Otto Gilbert David Aubert (1809–38) og sorenskriver Emil Michael Conrad Sophus Aubert (1811–72). H.A.T. Aubert var far til høyesterettsadvokat Otto Julius Aubert (1843–1902) og tollkontrollør Frans Henrik Aubert (1851–1928). Sønnesønn av O.J. Aubert var major Otto Gilbert David Aubert (1905–78), som har etterslekt i Brasil. Sønnesønn av tollkontrollør F.H. Aubert var skolebestyrer Henrik Arnold Thaulow Aubert (1908–73).Professor Ludvig C.M. Aubert var far til professor Ludvig Mariboe Benjamin Aubert (1838–96; gift med forfatteren Elise (Aars) Aubert, 1837–1909) – som igjen var far til høyesterettsadvokat, dommer Vilhelm «Bille» Mariboe Aubert (1868–1908) og forfatteren, filmsensor Sofie Aubert Lindbæk (1875–1953), til godseier Emil René Aubert (1843–1901) til Skjersø, redaktør Julius Henrik Wilhelm Adelsten Aubert (1847–1911) og kunsthistorikeren Andreas Aubert (1851–1913). Sønner av redaktør Julius H.W.A. Aubert var ambassadør Ludvig Cæsar Martin Aubert (1878–1964) og rektor Karl Fearnley Aubert (1879–1945), som igjen var far til professorene Johan Vilhelm Aubert (1922–88) og Karl Egil Aubert (1924–90).Sorenskriver Emil M.C.S. Aubert var far til amtmann Otto Benjamin Aubert (1841–98), som var far til bl.a. ingeniør Emil Aubert (1871–1925), generaldirektør Axel Aubert (1873–1943) og jernbanedirektør Otto Gilbert David Aubert (1875–1953). Sønnesønn av ingeniør Emil Aubert er skipsreder Emil Aubert (født 1930).Kammerherre Jacques Aubert er stamfar til slektens danske og tyske gren. Litteratur Steffens, Haagen Krog: Norske Slægter 1915, 1915